**Likumprojekta „Grozījumi Valsts un pašvaldību institūciju amatpersonu un darbinieku atlīdzības** **likumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts „Grozījumi Valsts un pašvaldību institūciju amatpersonu un darbinieku atlīdzības likumā” (turpmāk – likumprojekts) ir izstrādāts pēc Aizsardzības ministrijas un Nacionālo bruņoto spēku (turpmāk – NBS) iniciatīvas, ņemot vērā Valsts aizsardzības koncepcijas 107. punktā noteikto: *jāveic karavīru sociālo garantiju sistēmas paplašināšana, kā arī jāuzlabo tās sasaiste ar personāla karjeras un profesionālās izaugsmes kritērijiem, balstoties uz militārajam dienestam nepieciešamo zināšanu, operacionālās pieredzes un kvalifikācijas līmeni.* |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts un pašvaldību institūciju amatpersonu un darbinieku atlīdzības likuma 36. panta pirmā un otrā daļā nosaka karavīram, kurš pilda dienestu ārvalstī, paredzētos pabalstus un kompensējamos izdevumus, tostarp arī tādus, kas saistīti ar karavīra ģimenes uzturēšanos ārvalstī. Savukārt šā panta septītajā daļā ir noteikts, ka karavīram netiek piešķirti pabalsti un netiek kompensēti šā panta pirmajā un otrajā daļā paredzētie izdevumi laikā, kad viņš pilda dienestu ārvalstī, piedaloties starptautiskajā operācijā, militārajās mācībās, manevros vai atrodoties komandējumā, t. sk. arī mācību komandējumā.  NBS dienesta specifika un militārās izaugsmes sistēma paredz vairākus izglītības posmus, kuri jāapgūst karavīram, veidojot militāro karjeru un pretendējot uz nākamo dienesta pakāpi. Militārās izglītības vecāko virsnieku kursiem ir svarīga loma virsnieku individuālās sagatavotības paaugstināšanā. Turklāt šo kursu apgūšana ir obligāts priekšnoteikums pulkvežleitnanta dienesta pakāpes piešķiršanai. Esošās virsnieku izglītības sistēmas ietvaros vecāko virsnieku karjeras kursu nav iespējams nodrošināt Latvijas militārajā izglītības iestādē, tādēļ, lai iegūtu militāro izglītību, profesionālā dienesta karavīrs (virsnieks) dodas mācību komandējumā uz ārvalstīm. Šāda līmeņa kursi tiek organizēti Amerikas Savienotajās Valstīs (turpmāk - ASV), Lielbritānijā un Vācijā.  Ņemot vērā militārās izglītības līmeni un saturu, šie militārās izglītības kursi ir ilgstoši, piemēram:   * ASV *International Military Education & Training (IMET)* programmas ietvaros: kopumā tiek piedāvāti pieci kursi, vidējais kursu ilgums – 11 mēneši; * Lielbritānijā *Defence Academy of the United Kingdom* – 12 mēneši; * Vācijā Bundesvēras vadības akadēmija – 24 mēneši.   Sakarā ar to, ka atsevišķu militārās izglītības kursu ilgums var sasniegt 1-2 gadus, praksē ir novēroti gadījumi, kad karavīri uz mācību norises vietu ārvalstīs izvēlās doties kopā ar ģimeni. Atšķirībā no karavīra, kas pilda dienestu ārvalstī, ilgstošajā mācību komandējumā ārvalstī esošais karavīrs nevar saņemt ar ģimenes uzturēšanos ārvalstīs saistītās sociālās garantijas. Lai nodrošinātu vienlīdzīgu attieksmi pret salīdzināmā situācijā esošajiem karavīriem, likumprojekts paredz ģimenes atbalsta pasākumus laikā, kad karavīrs atrodas ilgstošajā (ilgākā par 10 mēnešiem) mācību komandējumā. Atbalsta pasākumi tiek noteikti, pamatojoties uz līdzīgo garantiju nodrošināšanu karavīru ģimenēm, ja karavīrs pilda dienestu ārzemēs. Šāda atbalsta sniegšana ir paredzēta profesionālā dienesta karavīru motivēšanai iegūt dienestam nepieciešamo militāro izglītību, kas ir svarīgs nosacījums karavīra militārās karjeras attīstībai.  Ievērojot norādīto, nepieciešams papildināt Valsts un pašvaldību institūciju amatpersonu un darbinieku atlīdzības likuma 36. panta regulējumu, paredzot, ka karavīram, kas nosūtīts mācību komandējumā uz vecāko vai augstāko virsnieku militārās izglītības kursu, kura ilgums pārsniedz 10 mēnešus, NBS komandiera vai viņa pilnvarotās personas noteiktajos gadījumos izmaksā:  1) pabalstu par laulātā uzturēšanos ārvalstī;  2) pabalstu par bērnu uzturēšanos ārvalstī;  3) kompensāciju ceļa un pārcelšanās izdevumiem (arī attiecīgajiem ģimenes locekļu izdevumiem);  4) kompensāciju par izdevumiem veselības apdrošināšanai un apdrošināšanai pret nelaimes gadījumiem, kā arī kompensāciju par transportēšanas izdevumiem attiecīgās personas vai tās ģimenes locekļu smagas slimības vai nāves gadījumā;  5) kompensāciju par bērnu skolas un pirmsskolas izdevumiem;  6) kompensāciju par ceļa izdevumiem (arī attiecīgajiem ģimenes locekļu izdevumiem), dodoties atvaļinājumā uz Latviju un atgriežoties dienesta vietā.  Militārās izglītības kursus, kuru laikā karavīriem tiek izmaksāti šie pabalsti un kompensācijas, noteiks NBS komandieris vai viņa pilnvarotā persona.  Vienlaikus likumprojekts paredz segt atsevišķus ar bērnu uzturēšanos ārvalstīs saistītos izdevumus mācību komandējumā nosūtītajam karavīram, kas ir bērna vienīgais aizbildnis, neatkarīgi no mācību komandējuma ilguma.  Ņemot vērā, ka karavīrs dodas mācību komandējumā iegūt izglītību, nevis pildīt dienestu, likumprojekts neparedz karavīram izmaksāt tos pabalstus un segt izdevumus, kas saistīti ar dienestu ārvalstīs, t. i., algas pabalstu par dienestu ārvalstī, pabalstu mājsaimniecības inventāra iegādei, pārceļoties uz dienesta vietu ārvalstī, pabalstu dienesta vajadzībām izmantojamā transporta izdevumu segšanai, kompensāciju dzīvokļa īres izdevumu un komunālo maksājumu segšanai, kompensāciju ar dzīvokļa īres līguma slēgšanu saistīto izdevumu segšanai. Dodoties mācību komandējumā, karavīrs saņem normatīvajos aktos paredzēto komandējuma naudu, kā arī viņam tiek atlīdzināti ar komandējumu saistītie izdevumi. |
| 3. | Projekta izstrādē iesaistītās institūcijas | NBS, Aizsardzības ministrija |
| 4. | Cita informācija | Tiek prognozēts, ka likumprojektā piedāvātais regulējums varētu tikt piemērots virsniekiem, kurus nosūta mācību komandējumos uz ASV, Vāciju un Lielbritāniju, un to karavīru skaits vienā kalendārā gadā nepārsniegs 3.  Likumprojekta izpildi Aizsardzības ministrija nodrošinās atbilstoši tai piešķirtajiem valsts budžeta līdzekļiem budžeta programmas 22.00.00 “Nacionālie bruņotie spēki” ietvaros. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Profesionālā dienesta karavīri. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Jāizstrādā Ministru kabineta noteikumi par pabalstu un kompensāciju apmēriem un izmaksas kārtību atbilstoši mācību komandējuma vietas specifiskajiem apstākļiem. |
| 2. | Atbildīgā institūcija | Aizsardzības ministrija, NBS |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Likumprojekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija, NBS. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav. |

Aizsardzības ministrs R. Bergmanis

Vīza: valsts sekretārs J. Garisons

25.09.2017. 10:14

949

Vita Upeniece

[Vita.Upeniece@mod.gov.lv](mailto:Vita.Upeniece@mod.gov.lv); 67335077

I.Ruka-Kāpostiņa, 67071901

e-pasta adrese: Inita.Ruka@mil.lv